CELEX: 
Language: sk
Date: 2017-05-08 00:00:00
Title: NARIADENIE KOMISIE (EÚ) …/… ktorým sa mení nariadenie (EÚ) č. 142/2011, pokiaľ ide o vymedzenie pojmov rybia múčka a rybací olej

NARIADENIE KOMISIE (EÚ) …/…
            
            
               z 8. 5. 2017,
            
            
               ktorým sa mení nariadenie (EÚ) č. 142/2011, pokiaľ ide o vymedzenie pojmov 
                  rybia múčka a rybací olej
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (ES) č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002
                  1
                (nariadenie o vedľajších živočíšnych produktoch), a najmä na jeho článok 31 ods. 2,
            
            
               keďže:
            
            
               (1)V nariadení (ES) č. 1069/2009 sa stanovujú predpisy týkajúce sa verejného zdravia a zdravia zvierat, pokiaľ ide o vedľajšie živočíšne produkty a odvodené produkty, s cieľom zabrániť rizikám, ktoré z nich vyplývajú pre verejné zdravie a zdravie zvierat, a minimalizovať ich. V nariadení sú tieto produkty rozdelené do osobitných kategórií, ktoré odrážajú úroveň takýchto rizík, a sú v ňom stanovené požiadavky na ich bezpečné používanie alebo odstraňovanie.
            
            
               (2)Nariadením Komisie (EÚ) č. 142/2011
                  2
                sa stanovujú vykonávacie pravidlá pre nariadenie (ES) č. 1069/2009 vrátane vymedzenia pojmov vedľajších živočíšnych produktov, ako je napr. rybia múčka a rybací olej.
            
            
               (3)Rybia múčka je vymedzená v bode 7 prílohy I k nariadeniu (EÚ) č. 142/2011 ako spracovaná živočíšna bielkovina získaná z vodných živočíchov okrem morských cicavcov. Vymedzenie pojmu rybací olej, ktorý je produktom rovnakého technologického postupu ako rybia múčka, je stanovené v bode 9 uvedenej prílohy.
            
            
               (4)V súlade s článkom 3 bodom 9 nariadenia (ES) č. 1069/2009 sa vymedzuje pojem „vodné živočíchy“ odkazom na článok 3 ods. 1 písm. e) smernice Rady 2006/88/ES
                  3
                ako i) ryby patriace do nadtriedy Agnatha a do tried Chondrichthyes a Osteichthyes, ii) mäkkýše patriace do kmeňa Mollusca a iii) kôrovce patriace do podkmeňa Crustacea. 
            
            
               (5)Súčasné vymedzenie pojmu „vodné živočíchy“ nezahŕňa morské hviezdice patriace do kmeňa Echinodermata, podkmeňa Asterozoa ani vodné bezstavovce z farmových chovov iné ako mäkkýše a kôrovce. Preto v súčasnosti nie je možné využívať morské hviezdice alebo vodné bezstavovce z farmových chovov iné ako mäkkýše a kôrovce na výrobu rybej múčky a rybacieho oleja.
            
            
               (6)Morské hviezdice sú morské bezstavovce, ktoré sú väčšinou predátormi iných morských bezstavovcov, napríklad mäkkýšov. Pravidelne sa lovia ako vedľajší produkt operácií pestovania lastúrnikov určených na ľudskú spotrebu bez zreteľne negatívneho vplyvu na populáciu morských hviezdic. Takýto náhodný vedľajší úlovok predstavuje potenciálne cenný zdroj bielkovín v krmive pre ošípané alebo hydinu. 
            
            
               (7)Mnohoštetinatý červ Nereis virens predstavuje alternatívny zdroj bielkovín v potrave mäsožravých rýb z farmových chovov, čo umožňuje znížiť náklady na krmivo a závislosť od rybej múčky. 
            
            
               (8)V odôvodnení 18 nariadenia (ES) č. 1069/2009 sa vysvetľuje, že vodné bezstavovce, na ktoré sa nevzťahuje vymedzenie pojmu v článku 3 bode 9 daného nariadenia, ako sú morské hviezdice a vodné bezstavovce z farmových chovov iné ako mäkkýše a kôrovce a ktoré nepredstavujú riziko prenosu choroby, možno použiť za rovnakých podmienok ako vodné živočíchy, na ktoré sa vzťahuje vymedzenie pojmu, napríklad na výrobu rybej múčky. 
            
            
               (9)Existujúce pravidlá Únie týkajúce sa vedľajších živočíšnych produktov a prenosných spongiformných encefalopatií
                  4
                nezakazujú používanie morských hviezdic a vodných bezstavovcov z farmových chovov iných mäkkýšov a kôrovcov pri výrobe krmív pre hospodárske zvieratá.
            
            
               (10)Keďže používanie spracovaných živočíšnych bielkovín z voľne žijúcich vodných živočíchov, ako sú morské hviezdice a vodné bezstavovce z farmových chovov iné ako mäkkýše a kôrovce v krmive pre neprežúvavé zvieratá nepredstavuje riziko, ktoré by bolo väčšie ako riziko pri používaní rybej múčky v takomto krmive, je vhodné zmeniť vymedzenie pojmov „rybia múčka“ a „rybací olej“ s cieľom zahrnúť určité vodné bezstavovce. 
            
            
               (11)Na účely ochrany životného prostredia a s cieľom zabrániť vytváraniu nového tlaku na voľne žijúcu populáciu morských hviezdic by sa ich použitie na výrobu rybej múčky malo obmedziť na prípady, keď sa morské hviezdice lovia v chovnej oblasti pre mäkkýše podľa vymedzenia v smernici 2006/88/ES.
            
         
         
            
               (12)Vymedzenie pojmov rybia múčka a rybací olej, uvedené v bodoch 7 a 9 prílohy I k nariadeniu (EÚ) č. 142/2011 by sa preto malo zodpovedajúcim spôsobom zmeniť.
            
            
               (13)Spracovateľské normy pre rybací olej stanovené v prílohe X k nariadeniu (EÚ) č. 142/2011 by sa mali rozšíriť o odkaz na článok 10 písm. l) nariadenia (ES) č. 1069/2009 s cieľom povoliť používanie vodných a suchozemských bezstavovcov iných ako druhov patogénnych pre ľudí alebo zvieratá pri výrobe rybacieho oleja, čo by zahŕňalo aj morské hviezdice a vodné bezstavovce z farmových chovov iné ako mäkkýše a kôrovce.
            
            
               (14)Prílohy I a X k nariadeniu (EÚ) č. 142/2011 by sa preto mali zodpovedajúcim spôsobom zmeniť.
            
            
               (15)Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
            
               PRIJALA TOTO NARIADENIE:
            
            
               Článok 1
            
            
               Prílohy I a X k nariadeniu (EÚ) č. 142/2011 sa menia v súlade s prílohou k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 8. 5. 2017
            
            
               
                     Za Komisiu
               
               
                     predseda
                     Jean-Claude JUNCKER
               
               
            
         
         
            
                  
                     (1)
                  Ú. v. EÚ L 300, 14.11.2009, s. 1.
               
               
                  
                     (2)
                  Nariadenie Komisie (EÚ) č. 142/2011 z 25. februára 2011, ktorým sa vykonáva nariadenie Európskeho parlamentu a Rady (ES) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu, a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté spod povinnosti veterinárnych kontrol na hraniciach podľa danej smernice (Ú. v. EÚ L 54, 26.2.2011, s. 1).
               
               
                  
                     (3)
                  Smernica Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (Ú. v. EÚ L 328, 24.11.2006, s. 14).
               
               
                  
                     (4)
                  Nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (Ú. v. ES L 147, 31.5.2001, s. 1).
               
            
      
    ---documentbreak--- 
      
         
         
            
               PRÍLOHA
            
            
               Nariadenie (EÚ) č. 142/2011 sa mení takto:
            
            
               1.Príloha I sa mení takto:
            
            
               a)Bod 7 sa nahrádza takto:
            
            
               „7.¸rybia múčka‘ je spracovaná živočíšna bielkovina získaná z vodných živočíchov okrem morských cicavcov vrátane vodných bezstavovcov z farmových chovov vrátane tých, na ktoré sa vzťahuje článok 3 ods. 1 písm. e) smernice 2006/88/ES, a morských hviezdic druhu Asterias rubens , ktoré sa lovia v chovnej oblasti pre mäkkýše;“;
            
            
               b)Bod 9 sa nahrádza takto:
            
            
               „9.¸rybací olej‘ je olej získaný zo spracovania vodných živočíchov okrem morských cicavcov vrátane vodných bezstavovcov z farmových chovov vrátane tých, na ktoré sa vzťahuje článok 3 ods. 1 písm. e) smernice 2006/88/ES, a morských hviezdic druhu Asterias rubens , ktoré sa lovia v chovnej oblasti pre mäkkýše, alebo olej zo spracovania rýb na ľudskú spotrebu, ktorý prevádzkovateľ určil na iné účely ako na ľudskú spotrebu;“
            
            
               2.V prílohe X kapitole II oddiele 3 časti A sa bod 2 nahrádza takto:
            
            
               „2.Rybací olej
            
            
               Na výrobu rybacieho oleja sa môže používať jedine materiál kategórie 3 uvedený v článku 10 písm. i), j) a l) nariadenia (ES) č. 1069/2009 a materiál kategórie 3 pochádzajúci z vodných živočíchov uvedený v článku 10 písm. e) a f) uvedeného nariadenia.“